ഇതോടെ ഇടുക്കി ജില്ലയിലെ ഹൈറേഞ്ച് മേഖലയിൽ കർഷകർ കുരുമുളക് കൃഷിയിൽ നിന്നും പിന്തിരിയുകയാണ് . കഴിഞ്ഞ ഏതാനും വർഷങ്ങളായി കർഷകർ നേരിടുന്ന തിക്താനുഭവങ്ങളാണ് കൃഷിയിൽ നിന്നും കർഷകർ പിന്തിരിയാൻ കാരണം . ഇതിന്റെ കൂടെയാണ് ഇടുത്തീ പോലെ വിലയിടിവും ഉണ്ടായിരിക്കുന്നത് . കഴിഞ്ഞ വർഷം 700 രൂപ വില ലഭിച്ചിരുന്ന കുരുമുളകിന് നിലവിൽ 400 മുതൽ 450 രൂപവരെയാണ് . കാലാവസ്ഥയിലുണ്ടായ മാറ്റമാണ് കുരുമുളക് കൃഷിക്ക് കനത്ത തിരിച്ചടിയായി മാറിയിരിക്കുന്നത് . കുരുമുളക് ചെടികളിൽ പരാഗണം നടക്കുന്നത് വെള്ളത്തിലൂടെയാണ് . അതുകൊണ്ട് തന്നെ കുരുമുളക് വിളവെടുപ്പിന് ശേഷം വള്ളികളിൽ പുതിയതായി തിരിയിട്ടു കഴിഞ്ഞാൽ ഇവയിൽ ഉണ്ടാകുന്ന പൂവുകളിൽ പരാഗണം നടക്കണമെങ്കിൽ യഥാസമയം മഴ ലഭിക്കേണ്ടത് അത്യാവശ്യമാണ് . എന്നാൽ ഇത്തവണയുണ്ടായ കടുത്ത വരൾച്ചയിൽ വേണ്ട രീതിയിൽ മഴ ലഭിക്കാത്തതിനാൽ ഉൽപ്പാദനത്തേയും സാരമായി ബാധിച്ചിട്ടുണ്ട് . ഇതോടൊപ്പം തന്നെ മഞ്ഞപ്പ് , തിരികൊഴിച്ചിൽ , ഇലകരിച്ചിൽ എന്നീ രോഗ കീടബാധയും വർധിച്ചിട്ടുണ്ട് . ഇവയെ പ്രതിരോധിക്കുന്നതിനുള്ള മരുന്നുകളുടേയും കീടനാശിനികളുടേയും വില വർധനവും കർഷകർക്ക് ഇരട്ടി പ്രഹരമാണ് സമ്മാനിക്കുന്നത് . ഉൽപ്പാദനത്തിൽ കുറവുണ്ടാകുന്ന സാഹചര്യത്തിൽ ഏത് വിളയ്ക്കും വില ഉയർന്ന് കിട്ടേണ്ടതാണ് . എന്നാൽ കേരളത്തിലേക്ക് കുരുമുളക് വൻതോതിൽ ഇറക്കുമതി ചെയ്യുന്നത് മൂലമാണ് നിലവിൽ കുരുമുളകിന് വില ഉയരാത്തതിന് കാരണമെന്ന് കർഷകർ ആരോപിക്കുന്നു .